AARHUS: På sådan en grå og halvkedelig januar-dag kan det godt være svært at finde den helt store prale-hat frem. Men det kan vi nu alligevel godt gøre i Aarhus. Prisen som Danmarks Bedste Bøfsandwich er nemlig kommet hjem. Nærmere bestemt hjem til Kohalen.

Det er foreningen De Brune Riddere, der står bag kåringen, og om Kohalens bøfsandwich skriver formand Lasse H. Görlitz:

- Da vi brune missionærer sad om bordet i de historiske lokaler på havnen i Aarhus og smagte på Kohalens bøfsandwich - og jeg efter tre bidder tænkte: Det her er fandeme den bedste bøfsandwich jeg nogensinde har smagt! Ja, så ved man, at man er i gang med en meget speciel oplevelse med 950 gram sublim brun wellness på tallerkenen.

Han bakkes op af sin næstformand.

- I år var der bred enighed blandt de 10 dommere om at udnævne Kohalens bøfsandwich til landets suverænt bedste i 2018. Som københavner er jeg dybt misundelig på, hvor gode forholdene er i Jylland for sovseentusiaster, men det er med fornøjelse, at vi sender pokalen retur til Aarhus. Som det gælder for 3 stjerner hos vores gode venner hos Guide Michelin, så er Kohalen værd at planlægge en rejse efter, skriver Frederik Lundberg.

Udover hovedpræmien som Danmarks Bedste Bøfsandwich tager Kohalen også førstepladsen i to af kåringens underkategorier: De kan nemlig også, ifølge De Brune Riddere, prale af Danmarks frækkeste boller og Danmarks syndigste syltevarer. Så der er vel ikke meget andet at gøre end at komme af sted og bestille en stor gang sovs.